CELEX: 62014CN0113
Language: el
Date: 2014-03-10 00:00:00
Title: Υπόθεση C-113/14: Προσφυγή της 10ης Μαρτίου 2014 — Ομοσπονδιακή Δημοκρατία της Γερμανίας κατά Ευρωπαϊκού Κοινοβουλίου, Συμβουλίου της Ευρωπαϊκής Ένωσης

28.4.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 129/15
            
         Προσφυγή της 10ης Μαρτίου 2014 — Ομοσπονδιακή Δημοκρατία της Γερμανίας κατά Ευρωπαϊκού Κοινοβουλίου, Συμβουλίου της Ευρωπαϊκής Ένωσης
   (Υπόθεση C-113/14)
   2014/C 129/19
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Ομοσπονδιακή Δημοκρατία της Γερμανίας (εκπρόσωποι: T. Henze και A. Wiedmann)
   
      Καθών: Ευρωπαϊκό Κοινοβούλιο, Συμβούλιο της Ευρωπαϊκής Ένωσης
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να ακυρώσει το άρθρο 7 του κανονισμού (ΕΕ) 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 (1),
            
         
               —
            
            
               να ακυρώσει το άρθρο 2 του κανονισμού (ΕΕ) 1370/2013 του Συμβουλίου, της 16ης Δεκεμβρίου 2013, για τη θέσπιση μέτρων σχετικά με τον καθορισμό ορισμένων ενισχύσεων και επιστροφών που συνδέονται με την κοινή οργάνωση των αγορών γεωργικών προϊόντων (2), το οποίο παραπέμπει στο άρθρο 7 του κανονισμού (ΕΕ) 1308/2013,
            
         
               —
            
            
               να αναγνωρίσει ότι οι παραπάνω διατάξεις εξακολουθούν να παράγουν αποτελέσματα, μέχρις ότου τεθούν σε ισχύ οι ρυθμίσεις που θα εκδοθούν με την προσήκουσα νομική βάση,
            
         
               —
            
            
               να καταδικάσει τα καθών στα δικαστικά έξοδα.
            
         
      Λόγοι ακύρωσης και κύρια επιχειρήματα
   
   Η Ομοσπονδιακή Δημοκρατία της Γερμανίας ζητεί να ακυρωθεί το άρθρο 7 του κανονισμού (ΕΕ) 1308/2013. Ο όλος κανονισμός (ΕΕ) 1308/2013, ως κοινή οργάνωση των γεωργικών αγορών, εκδόθηκε με βάση το άρθρο 43, παράγραφος 2, ΣΛΕΕ.
   Κατά την άποψη της Γερμανικής Κυβέρνησης, η ρύθμιση του άρθρου 7 του κανονισμού (ΕΕ) 1308/2013 συνιστά «μέτρο σχετικά με τον καθορισμό των τιμών», κατά την έννοια του άρθρου 43, παράγραφος 3, ΣΛΕΕ. Κατά τη Γερμανική Κυβέρνηση, το άρθρο 7 του κανονισμού (ΕΕ) 1308/2013 δεν έπρεπε συνεπώς να έχει θεσπιστεί με βάση το άρθρο 43, παράγραφος 2, ΣΛΕΕ, αλλά με βάση το άρθρο 43, παράγραφος 3, ΣΛΕΕ. Κατά την άποψη της εν λόγω κυβέρνησης, το άρθρο 7 του κανονισμού (ΕΕ) 1308/2013 στηρίζεται συνεπώς σε εσφαλμένη νομική βάση.
   Κατά την άποψη της Γερμανικής Κυβέρνησης, ανίσχυρο πρέπει να κηρυχθεί επίσης, για λόγους ασφάλειας και σαφήνειας του δικαίου, το άρθρο 2 του κανονισμού (ΕΕ) 1370/2013, το οποίο παραπέμπει στο άρθρο 7 του κανονισμού (ΕΕ) 1308/2013. Το άρθρο 2 του κανονισμού (ΕΕ) 1370/2013, παραπέμποντας στη ρύθμιση του άρθρου 7 του κανονισμού (ΕΕ) 1308/2013, η οποία πρέπει, κατά τη Γερμανική Κυβέρνηση, να κηρυχθεί ανίσχυρη, συμβάλλει στη δημιουργία επίφασης νομιμότητας, δημιουργεί δηλαδή την εντύπωση ότι η ρύθμιση αυτή στηρίζεται στην προσήκουσα νομική βάση και είναι νόμιμη.
   Κατά την άποψη της Γερμανικής Κυβέρνησης, το Δικαστήριο πρέπει επίσης να αναγνωρίσει, για λόγους προστασίας υπέρτερων συμφερόντων, για λόγους προστασίας της δικαιολογημένης εμπιστοσύνης των γεωργικών επιχειρηματικών μονάδων και εν γένει για λόγους ασφάλειας δικαίου, ότι οι εν λόγω διατάξεις εξακολουθούν, σύμφωνα με το άρθρο 264, δεύτερο εδάφιο, ΣΛΕΕ, να παράγουν αποτελέσματα, μέχρις ότου τεθούν σε ισχύ οι ρυθμίσεις που θα εκδοθούν με την προσήκουσα νομική βάση.
   
      (1)  ΕΕ L 347, σ. 671.
   
      (2)  ΕΕ L. 346, σ. 12.